Tesourie gryp in in omstrede ooreenkoms tussen SAL en AirbusArgieffoto Die ministerie het laat Maandagaand op Twitter gesê die nasionale tesourie is direk met Airbus in verbinding “om te verseker dat al die nodige aksies glad uitgevoer word om die ooreenkoms deur te voer”. Die aankondiging bring ŉ einde aan bespiegeling of Gordhan oor Dudu Myeni, SAL-raadsvoorsitter, sal seëvier in die besluit oor die ooreenkoms met Airbus. Myeni verkies na bewering ŉ alternatiewe ooreenkoms waar ŉ middelman die vliegtuie by Airbus aankoop en aan die nasionale lugredery verhuur. Gordhan het kort ná sy aanstelling ŉ week gelede gewaarsku dat hy sal voortgaan om die land se geld op ŉ omsigtige manier te hanteer en te bestee. “Die implementering van die ooreenkoms op hierdie manier beteken dit sal nie vir SAL langer nodig wees om addisionele voor-afleweringbetalings aan Airbus te maak nie,” het die ministerie verduidelik. Die ministerie het gesê die tesourie sou toesien dat die ruiling van die ooreenkomste so vinnig moontlik afgehandel word.